Прављење најбезбеднијег могућег прегледача је најважнији приоритет Google Chrome тима.
Безбедни прегледач помаже у заштити од претњи, попут „пецања“ и малвера,
који могу да украду ваше лозинке или направе озбиљније проблеме.
Заштићено окружење је функција уграђена у Google Chrome ради побољшања
безбедности прегледача. Ево како то функционише:
У Chrome прегледачу, сваки отворени веб сајт или веб апликација је засебан
и независан процес.
На пример, ако отворите три различита веб сајта у три различите картице прегледача,
свака картица коју отворите представља посебан процес.
Стога, отказивање једне картице неће утицати на прегледач и остале отворене картице.
Заштићено окружење пружа слој заштите око сваког од ових процеса.
У суштини, дизајнирано је да изгради ограничено окружење око сваког процеса.
Уколико грешком отворите злонамерну веб страницу дизајнирану да оштети рачунар
или чак познати веб сајт који је хакерисан, заштићено окружење прегледача је дизајнирано
да спречи да злонамерни кôд на том веб сајту додатно оштети ваш рачунар. Злонамерни кôд
се задржава у заштићеном окружењу да не би утицао на друге картице
прегледача или на рачунар.
Дакле, можда се нешто лоше дешава у једној картици, али чим је затворите,
нестаје, без икакве штете по рачунар.
Све веб странице које прегледате у Chrome прегледачу су у заштићеном окружењу.
Међутим, и другим деловима прегледача погодује заштићено окружење.
Додатне компоненте су софтвер који се прикључује на прегледач и омогућава корисне функције.
На пример, Adobe Flash Player је популарна додатна компонента која омогућава веб садржај,
нпр. видео снимке и игре. Додатне компоненте омогућавају и да гледате PDF документе на мрежи.
Имају широку примену и омогућавају изврсну функционалност, али управо то их чини
главним метама за безбедносне нападе на свим прегледачима.
Корисници су још подложнији нападима уколико користе додатне компоненте који нису
ажуриране. Застареле додатне компоненте често садрже познате рањивости.
У циљу још боље заштите корисника Chrome прегледача од безбедносних напада,
у њега смо директно уградили Flash и PDF и ставили их у заштићено окружење. Ове интеграције
користе Chrome механизам аутоматског ажурирања како никад не би застареле.
То значи да ћете као корисник Chrome прегледача увек добијати најновије
безбедносне исправке и закрпе за ове интегрисане компоненте.
Више информација о Chrome-у и безбедности потражите на google.com/chrome/security.